
PARLAMENTUL ROMÂNIEI

CAMERA DEPUTAŢILOR
	Comisia pentru politică economică,

reformă şi privatizare 
	                        Nr. 4c-1/119
                        Pl-x 299/2014
                        


          Bucureşti,  09.09.2014
                                                             AVIZ

asupra propunerii legislative privind amânarea la plată a obligaţiilor fiscale datorate de operatorii economici care nu încasează creanţele 
la termenul de scadenţă de la instituţiile publice
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu propunerea legislativă privind amânarea la plată a obligaţiilor fiscale datorate de operatorii economici care nu încasează creanţele la termenul de scadenţă de la instituţiile publice, trimisă cu adresa nr. Pl-x 299 din 10 iunie 2014, înregistrată sub nr. 4c-1/119 din 11 iunie  2014. 
Senatul, în calitate de primă Cameră sesizată, a respins iniţiativa legislativă în şedinţa din 3 iunie 2014.
Conform prevederilor art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este                         Cameră decizională. 

Potrivit reglementărilor art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au dezbătut propunerea legislativă menţionată mai sus în şedinţa din  9 septembrie 2014.

     Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ, cu observaţii şi propuneri, transmis cu adresa nr. 1300 din 25 noiembrie 2013 şi punctul de vedere al Guvernului, transmis cu adresa  nr. 68 din 17 ianuarie 2014, prin care nu susţine adoptarea acestei propuneri legislative.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că, printr-o serie de acte normative, cum ar fi Legea nr. 72/2013 privind măsurile pentru combaterea întârzierii în executarea obligaţiilor de plată a unor sume de bani rezultând din contracte încheiate între profesionişti şi între aceştia şi autorităţi contractante, Ordonanţa de urgenţă a Guvernului nr. 3/2013 privind reglementarea unor măsuri pentru reducerea unor arierate din economie, alte măsuri financiare, precum şi modificarea unor acte normative, aprobată cu modificări prin Legea nr. 140/2013, cu modificările ulterioare, Ordonanţa de urgenţă a Guvernului nr. 12/2013 pentru reglementarea unor măsuri fînanciar-fiscale şi prorogarea unor termene, aprobată prin Legea               nr. 221/2013,  Ordonanţa de urgenţă a Guvernului nr. 29/2011 privind reglementarea acordării eşalonărilor la plată,  aprobată prin Legea  nr. 15/2012,  cu modificările şi completările ulterioare, s-a creat cadrul necesar de reducere a arieratelor înregistrate de autorităţile/instituţiile publice.
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu unanimitate de voturi,                        avizarea negativă a iniţiativei legislative.
     În raport cu obiectul şi conţinutul său, propunerea legislativă face parte din categoria legilor ordinare.
               PREŞEDINTE
                              SECRETAR  
              Mihai TUDOSE                                                      Cornel ITU
             Consilier parlamentar

                   Anca Chiser              

